Pärlifarmis kasvavad pärlid pärlipaneelides, mis on kinnitatud köitega pika trossi külge vees hõljuma, tross omakorda on aga otstest merepõhja ankurdatud. Et kogu kupatus ise merepõhja ei vajuks, on trossile iga paari meetri tagant kinnitatud poid. Kuna selliseid poiderivisid on farmis palju, näebki pärlifarm pinnalt välja nagu suur ujumisridadega avamerebassein. Kutsuvas sinises vees lubatakse siin aga kahjuks ujuda harva, sest meres luurivad haid, krokodillid ja surmavalt salvavad meduusid. Ja muudki  inimesele vähem eluohtlikud eluvormid, nagu kõiksugu vetikad, karbid, käsnad jne, kes mere olelusvõitluses nendesamade pärlipaneelide, trosside ja poide külge end elama haagivad ning pärliaustrit lämmatama ja trosse purema asuvad.